NGV-droom sal ramp wees - Solidariteit GildesSolidariteit Gildes NGV-droom sal ramp wees - Solidariteit Gildes
Tuis / Gesondheidpraktisyns Artikel / NGV-droom sal ramp wees
NGV-droom sal ramp wees
Solidariteit het vandag sy kommer uitgespreek oor die haglike toestand van gesondheidsorg in die staatsektor en aangevoer dat die implementering van die Nasionale Gesondheidsversekering (NGV), soos bevestig deur die nuut aangestelde minister van gesondheid, dr. Zweli Mkhize, vir Suid-Afrikaners net rampspoed op 'n groter en meer verreikende skaal sal beteken.
Morné Malan, senior navorser verbonde aan die Solidariteit Navorsingsinstituut (SNI), verduidelik: "Ons het laasjaar gehoor van die Life Esidimeni-skandaal, die krisis by die Charlotte Maxeke-hospitaal, van verslae van die Office of Health Standards Compliance (OHSC) wat daarop dui dat slegs 1% van staatshospitale aan basiese vereistes voldoen, en van krisisse in die Noordwes Provinsie en elders. Nou hoor ons van brande by hospitale in Durban, geweld in Gautengse hospitale, pasiënte wat aan stoele vasgemaak word in Mamelodi, haglike toestande in Ga-Rankuwa en personeeltekorte regoor die land. Wat moet nog alles gebeur voordat die regerende party sal besef dat hulle bloot onbevoeg is om gesondheidsorg te bestuur?"
Solidariteit het sy ondersteuning vir 'n uitbreiding van privaatsektordienste om dit meer bekostigbaar en toeganklik vir alle Suid-Afrikaners te maak, bekendgemaak. "In plaas daarvan om die uitnemende privaat sektor te straf deur die de facto-nasionalisering van gesondheidsorg, behoort hierdie vaardighede en stelsels waaroor die privaat sektor beskik, aangewend te word om die stelsel te verbeter sodat almal dit kan benut," het Malan gesê.
"As die Solidariteit Beroepsgilde vir Gesondheidspraktisyns is ons werklik bekommerd dat die regering glo dat 'n gesentraliseerde gesondheidstelsel soos die NGV die oplossing bied om gehaltegesondheidsorg te bewerkstellig. Die NGV gaan ons gesondheidspraktisyns, wat reeds onder enorme druk is, oor die afgrond stoot. As gilde gaan ons dus voort om enersyds deurlopend op te tree as waghond, maar andersyds gaan ons ook voort om werkbare oplossings vir ons lede daar te stel wat 'n daadwerklike verskil in die beroep kan maak," sê Hennie Bierman, hoof van die Solidariteit Beroepsgildes.
Solidariteit maan die regering om sy beheptheid met staatsbeheer en gelykheid ter wille van alle Suid-Afrikaners se gesondheid eenkant toe te skuif. Malan sluit af: "Dit is duidelik dat die regering meer besorg is oor gelykheid van sorg as oor die gehalte van sorg. Dit gaan nie oor ryk teenoor arm nie; dit gaan oor siek teenoor gesond, en die staatsektor wat reeds in die hoësorgeenheid is, poog nou om die gesonde privaat sektor te ontsteek in die hoop dat die dood van privaat gesondheidsdienste die herlewing van staatsbeheerde dienste sal meebring. Dit werk eenvoudig nie so nie."